Magister Jobertus, Domini archiepiscopi et Fulco, domini archidiaconi Senonensis officiales, omnibus qui has litteras viderint in Domino salutem. Noverint universi quod constituti in presencia nostra Johannes Gossart et Guido, gener ejus, coram nobis vendiderunt abatisse de Pomerio terras et prata que habebant inter villam de Gisi et viam stratam que est inter Senonas et Pontes, pro triginta libris par.; et has terras et prata quitaverunt et venditionem laudaverunt uxores ejus Petronilla et Elisabeth, et filius dicti Johannis Robinus, et sorores ejusdem R., Luca et maritus ejus Renerius Piogier, et Odelina et maritus ejus Girardus de Pluvent. Et dederunt plegios de garantia ad consuetudinem senonensem portanda, Guido pro se Robinum, sororium suum, et dictum Johannem Gossart, idem Johannes Robinum, filium suum. Fidejussit etiam idem R., pro patre suo, quod pater venditionem istam laudari faciet et quitari usque ad Pascha a Garino, filio suo, clerico, vel reddet pecuniam de vendicione receptam et dampna que pro emptione recepit et expensas modestas quas fecerit pro eadem. Quod ut ratum permaneat, presens scriptum sigillorum curie domini archiepiscopi et domini archidiaconi Senon. fecimus munimine roborari. Actum, anno Domini Mº CCº secundo.